Արարատ Մալխասյան

Արարատ Ցոլակի Մալխասյան (), հայ քիմիկոս, քաղաքական գործիչ։ Քիմիական գիտությունների դոկտոր (1983), պրոֆեսոր (1985): Հայաստանի ճարտարագիտության ակադեմիայի ակադեմիկոս (1999): ՀՀ ԱԺ 3-րդ գումարման պատգամավոր (2003-2007):

Կենսագրություն 
Արարատ Մալխասյանը ծնվել է 1948 թվականի մարտի 29-ին Արմավիր քաղաքում։ 1970 թվականին ավարտել է Երևանի պետական համալսարանը։ 1969-1970 թվականներին եղել է  ՀԽՍՀ ԳԱ օրգանական քիմիայի ինստիտուտի ավագ լաբորանտ, 1974 թվականին՝ կրտսեր գիտաշխատող։ 1970-1973 թվականներին սովորել է Մոսկվայի պետական համալսարանի ապիրանտուրայում։ 1974-1993 թվականներին եղել է «Նաիրիտ» գիտաարտադրական միավորման ավագ գիտաշխատող, լաբորատորիայի վարիչ, ապա՝ բաժնի պետ։ 1993-2000 թվականներին աշխատել է ՀՀ գյուղատնտեսության նախարարությունում, եղել «Պարեն» գիտաարտադրական և նախագծային պետական ձեռնարկության տնօրեն, 2000-2002 թվականներին՝ ՀՀ կառավարությանն առընթեր ստանդարտացման, չափագիտության և սերտիֆիկացման վարչության պետ, 2002-2003 թվականներին ՀՀ տնտեսական զարգացման նախարարի տեղակալ։ 2006 թվականի հունիսի 13-ին նշանակվել է ԵՊՀ պրոռեկտոր։ 2003-2007 թվականներին եղել է պատգամավոր, գիտության և կրթության մշտական հանձնաժողովի անդամ։ 2007 թվականից զբաղեցրել է ՀՀ ԳԱԱ օրգանական և դեղագործական քիմիայի գիտատեխնոլոգիական կենտրոնի տնօրենի պաշտոնը, միաժամանակ՝ ԵՊՀ պրոռեկտոր՝ ընդհանուր հարցերի գծով։

Անդամակցություն 
 ՀԳԳԱ անդամ, 1997
 Էկոլոգիայի միջազգային ակադեմիայի անդամ, 1996

Գիտական գործունեություն 
Աշխատանքները վերաբերում են քլորոպրենային կաուչուկների արտադրության տեխնոլոգիայի բարելավմանը, շրջակա միջավայրի պահպանության, սննդամթերքի մշակման և հացաթխման տեխնոլոգիաներին։ Բազմաթիվ գիտական աշխատությունների հեղինակ է («Ստանդարտացում, չափագիտություն, համապատասխանության հավաստում և որակի կառավարում»)։

Քաղաքական գործունեություն 
2003 թվականին ընտրվել է ԱԺ պատգամավոր՝ ՀՀԿ համամասնական ընտրացուցակով։ Եղել է ԱԺ գիտության, կրթության, մշակույթի և երիտասարդության հարցերի մշտական հանձնաժողովի, Եվրոպական կառույցներին ինտեգրման հարցերի ժամանակավոր հանձնաժողովի անդամ։ ԱԺ ՀՀԿ խմբակցության անդամ։

Կուսակցություն 
1998 թվականի սեպտեմբերի 10-ին դարձել է ՀՀԿ անդամ։ 1999 թվականի հունվարի 30-ին (ՀՀԿ 5-րդ համագումար), 2001 թվականի հունիսի 9-ին (ՀՀԿ 6-րդ համագումար), 2003 թվականի հուլիսի 12-ին (ՀՀԿ 8-րդ համագումար), 2005 թվականի դեկտեմբերի 17-ին (ՀՀԿ 9-րդ համագումար), 2006 թվականի հուլիսի 22-ին (ՀՀԿ 10-րդ համագումար), 2007 թվականի նոյեմբերի 10-ին (ՀՀԿ 11-րդ համագումար) ընտրվել է ՀՀԿ խորհրդի անդամ։ 2009 թվականի նոյեմբերի 28-ին (ՀՀԿ 12-րդ համագումար) դարձել է ՀՀԿ խորհրդի անդամ։

Երկեր 
 Ստանդարտացում, չափագիտություն, համապատասխանության հավաստում և որակի կառավարում։ Երևան։ Լեգալ Պլյուս, 2001։
 Օրենսդրական ուղեցույց։ Հայաստանի Հանրապետությունում արտադրության, առևտրի և ծառայությունների ոլորտներում ստանդարտացման, համապատասխանության հավաստման, չափումների միասնականության ապահովման, առևտրի կանոնների պահպանման և սպառողների իրավունքների պաշտպանության վերաբերյալ։ Երևան։ Լեգալ Պլյուս, 2002։

Ծանոթագրություններ 

Հայ քիմիկոսներ
Քիմիական գիտությունների դոկտորներ
Հայ պրոֆեսորներ
ՀՀ ԱԺ 3-րդ գումարման պատգամավորներ
ՀՀԿ անդամներ
Հայ քաղաքական գործիչներ
ԵՊՀ շրջանավարտներ
ԵՊՀ դասախոսներ